將歸戲作此以別諸友
作者：方一夔
朝代：宋

paragraphs: 新都玻璃江，下會東陽派。
南圖俟扶摇，東首掉澎湃。
千峰白雲粘，百道清泉灑。
仳室舊樵貧，釣瀨老漁怪。
桐君古仙居，稚川昔高邁。
都忘語嘿殊，未覺高下隘。
棲身傍冷門，吐口洗殘債。
針石遠相粘，鹽卵危不壞。
露翰倦孤飛，金波炯三桂。
驚心歲月遒，過眼風雨快。
感此桑扈鳴，春蠶續菅蒯。
悠然耕田歌，早秧補葵芥。
豈無田園念，未脫塵氛械。
去來久無書，情愫不比畫。
自慙榱桷材，曾螫蟲虺蠆。
難將西山景，少補東隅敗。
妻子累寒餓，文字欺聾聵。
未酬醉鄉封，暫倒仙源界。
蕭散縱孤騫，遊戲留一慨。
他日對牀情，爲君作佳話。